ANC-lid in KZN vermoor - Maroela Media
'n ANC-ondersteuner is Woensdagaand buite 'n stempunt in KwaDukuza, in KwaZulu-Natal, doodgeskiet.
Volgens Jackson Mthembu, 'n woordvoerder van die ANC, is die ondersteuner vermoedelik deur 'n lid van 'n opposisieparty doodgeskiet. Die skietery het omstreeks 21:30 buite die Lindelani-stempunt plaasgevind.
"Die man het by 'n ANC-tafel buite die stempunt gesit toe hy geskiet is," het Mthembu in 'n verklaring gesê. "Die moord is klaarblyklik 'n poging om 'n vrye en regverdige verkiesing te ondermyn."
Die party versoek die polisie en die Onafhanklike Verkiesingskommissie (OVK) om die voorval dringend te ondersoek.
Kapt. Thulani Zwane, 'n provinsiale woordvoerder vir die polisie, het die voorval bevestig. Zwane het egter gesê die rede vir die aanval is nog nie bekend nie en die ondersoek duur voort. Hy het ANC-ondersteuners gemaan om selfbeheersing toe te pas.
Thabani Ngwira, 'n woordvoerder van die OVK in die provinsie, het gesê hy is nie van die voorval bewus nie.
Phumla Williams, waarnemende uitvoerende hoof van die staat se kommunikasiediens (GCIS), het vroeër in 'n verklaring gesê twee sterftes is Woensdag buite stempunte aangemeld, maar het nie meer inligting verskaf nie.
Sy het gesê 97 mense is in hegtenis geneem weens misdrywe wat verband hou met Woensdag se algemene verkiesing. Klik hier om meer te lees. – SAPA